Návrh na vyslovenie súhlasu vlády SR s podpisom protokolov o pristúpení 
Albánskej republiky a Chorvátskej republiky k Severoatlantickej zmluve

Uznesením číslo 2003/2008 zo dňa 26. 3. 2008 k materiálu Správa o priebehu a výsledkoch stretnutia ministrov zahraničných vecí členských krajín NATO dňa 6. marca 2008 v Bruseli vláda SR vyslovila súhlas s pozvaním Albánskej republiky, Chorvátskej republiky a Macedónskej republiky na začatie rokovaní o pristúpení k Severoatlantickej zmluve a zároveň odporučila prezidentovi SR, aby ako vedúci delegácie Slovenskej republiky na summite NATO v Bukurešti v dňoch 2. – 4. apríla 2008 vyjadril súhlas s pozvaním Albánskej republiky, Chorvátskej republiky a Macedónskej republiky na začatie rokovaní o pristúpení k Severoatlantickej zmluve.
Najvyšší predstavitelia členských krajín NATO na svojom zasadnutí dňa 3. apríla 2008 v Bukurešti rozhodli o pozvaní Albánska a Chorvátska na začatie rozhovorov o pristúpení k Severoatlantickej zmluve. Hlavy štátov a vlád zároveň potvrdili, že dvere  NATO ostávajú aj naďalej otvorené pre európske demokracie ochotné a schopné prijať zodpovednosti a záväzky súvisiace s členstvom. V tomto duchu rozhodli o tom, že bývalá Juhoslovanská republika Macedónsko bude pozvaná, akonáhle bude dosiahnuté vzájomne akceptovateľné riešenie otázky jej názvu.
V zmysle rozhodnutia summitu v priebehu mesiacov apríl a máj 2008 prebehli prístupové rozhovory medzi Severoatlantickou alianciou a Albánskou republikou, resp. Severoatlantickou alianciou a Chorvátskou republikou. Tieto rozhovory sa týkali politických, vojenských, bezpečnostných a právnych záväzkov vyplývajúcich z členstva v NATO. 
Po ukončení prístupových rozhovorov pripravilo NATO pre každú z pozvaných krajín Protokol k Severoatlantickej zmluve o jej pristúpení k tejto zmluve. Preklady oboch protokolov do slovenského jazyka sú uvedené v prílohách č. 1 a 2. 
V ďalšom sa očakáva, že ministri zahraničných vecí Albánska a Chorvátska zašlú do NATO list potvrdzujúci záujem, ochotu a schopnosť  ich krajín pripojiť sa k Severoatlantickej aliancii. K listu pripoja aj časový plán dokončenia reforiem, ktoré by mali byť zrealizované do okamžiku pristúpenia ich krajín k Severoatlantickej aliancii, ako aj po tomto termíne.
Po obdržaní vyššie uvedeného listu (tzv. letter of intent) a zaslaní odpovede zo strany generálneho tajomníka NATO budú splnené všetky podmienky na podpis protokolov o pristúpení, ktorý bude vykonaný stálymi predstaviteľmi členských krajín NATO a je plánovaný na 9. júla 2008 v ústredí NATO v Bruseli. V tejto súvislosti vyzval generálny tajomník  NATO stálych predstaviteľov spojeneckých krajín pri Severoatlantickej rade, aby si do stanoveného termínu zabezpečili potrebné splnomocnenie na podpis uvedených protokolov.
Po podpise prístupových protokolov začne proces ich vnútorného schvaľovania – ratifikácie v jednotlivých členských krajinách NATO, podľa ich domácich požiadaviek a pravidiel.  Prístupové protokoly nadobudnú platnosť po tom, ako ich schvália všetky členské krajiny a informujú o tom vládu Spojených štátov amerických.
Po ukončení ratifikačného procesu vo všetkých členských krajinách NATO generálny tajomník NATO vyzve pozvané krajiny, aby sa stali členskými krajinami Organizácie Severoatlantickej zmluvy tým, že uložia svoje listiny – nástroje o pristúpení u vlády Spojených štátov amerických.

Protokoly o pristúpení Albánskej republiky a Chorvátskej republiky k Severoatlantickej zmluve budú mať v zmysle článku 7 odseku 4 Ústavy SR charakter tzv. prezidentských zmlúv. Preto je potrebné, aby tieto protokoly ešte pred podpisom prerokovala a schválila vláda SR a následne prezident SR podpísal plnú moc pre zástupcu SR, ktorý bude tieto protokoly podpisovať. Po podpise uvedených protokolov je potrebné uvedené dokumenty v zmysle článku 7 odsek 4 Ústavy SR predložiť na vyslovenie súhlasu Národnej rade SR a následne na ratifikáciu prezidentovi SR. Ratifikačné listiny budú následne uložené u depozitára Severoatlantickej zmluvy, ktorým je vláda USA.

Odporúčanie:

S cieľom prispieť k zvýšeniu vonkajšej  bezpečnosti a stability Slovenskej republiky, bezpečnosti a stability regiónu západného Balkánu a tým aj celého euro-atlantického priestoru  sa navrhuje, aby vláda SR, v zmysle vyššie uvedeného postupu:
-	súhlasila s podpisom protokolu k Severoatlantickej zmluve o pristúpení Albánskej republiky k Severoatlantickej zmluve,
-	súhlasila s podpisom protokolu k Severoatlantickej zmluve o pristúpení Chorvátskej republiky k Severoatlantickej zmluve,
-	odporučila prezidentovi SR, aby splnomocnil vedúceho Stálej delegácie SR pri NATO na podpis protokolov o pristúpení Albánskej republiky a Chorvátskej republiky k Severoatlantickej zmluve.